જોર્ડન સત્તાવાર રીતે કિંગડમ ઑફ જોર્ડન તરીકે ઓળખાય છે. જોર્ડનની ઉત્તરમાં સીરિયા, ઉત્તર-પૂર્વમાં ઇરાક, પશ્ર્ચિમમાં પશ્ર્ચિમી તટ અને ઇઝરાયલ અને પૂર્વ અને દક્ષિણમાં સઉદી અરેબિયા આવેલાં છે. જોર્ડન, ઇઝરાયલ સાથે મૃત સમુદ્ર અને અકાબા ખાડ઼ીની તટરેખા ઇઝરાયલ, સઉદી અરેબિયા અને ઇજીપ્ત સાથે જોડાયેલી છે. એ રીતે જોર્ડન આરબ દેશોમાંનો એક જ છે પણ જોર્ડન બીજા આરબ દેશો કરતાં ઘણી રીતે અલગ છે. જોર્ડન અલગ છે તેનું શ્રેય તેના શાહી પરિવારને જાય છે. જોર્ડનના કિંગ અબ્દુલ્લા દ્વિતીય ઈસ્લામને મજબૂત બનાવનારા મોહમ્મદ પયગંબર સાહેબની ૪૧મી પેઢીએ વારસ છે. જેરુસલેમ સ્થિત ઇસ્લામના ત્રીજા સૌથી મોટા પવિત્ર સ્થળ અલ-અક્સા મસ્જિદના સંરક્ષક કિંગ અબ્દુલ્લાએ ઇસ્લામના નામ પર ચાલી રહેલા કટ્ટરપંથને નાબૂદ કરવા વૈશ્ર્વિક સ્તરે પ્રયાસ કર્યા છે. ઈસ્લામમાં આધુનીકરણની તરફેણ કરનારા કિંગ અબ્દુલ્લા અને જોર્ડન શાંતિપૂર્ણ અને ઉદાર ઈસ્લામની તરફેણ કરતા રહ્યા છે. જોર્ડન અશાંત રહેતા પેલેસ્ટાઈન ક્ષેત્રમાં રાજકીય સ્થિરતા માટે મથામણ કરે છે. મોટા ભાગના મુસ્લિમ દેશો ઈઝરાયલ સાથે દુશ્મનાવટ રાખે છે ત્યારે જોર્ડન એવા ગણ્યાગાંઠ્યા મુસ્લિમ દેશો પૈકી એક છે જેના ઈઝરાયલ સાથે રાજદ્વારી સંબંધો છે. મધ્ય-પૂર્વ એશિયામાં ભારતના સૌથી મજબૂત સહયોગી ઈઝરાયલ સાથે જોર્ડન સંબંધ ધરાવે છે તેથી ભારત માટે જોર્ડન ઘણી રીતે ઉપયોગી સાબિત થઈ શકે.